**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO NEKILNOJAMOJO TURTO MOKESČIO MOKĖJIMO” PROJEKTO**

**1. Sprendimo projekto esmė, tikslai ir uždaviniai.**

 Savivaldybės tarybos sprendimo projekto esmė – įsiteisėjusių Klaipėdos apygardos administracinio teismo 2014-12-08 sprendimo ir Lietuvos vyriausiojo administracinio teismo 2014-05-02 nutarties, kur Klaipėdos miesto savivaldybės administracija įpareigota iš naujo išnagrinėti UAB „Pramogų bankas“ 2013 m. kovo 20 d. prašymą „Gauti nekilnojamojo turto mokesčio lengvatą“ ir priimti sprendimą, atitinkantį Viešojo administravimo įstatymo 8 straipsnio ir Vietos savivaldos įstatymo 16 straipsnio 2 dalies 18 punkto reikalavimus pirmame Tarybos posėdyje po teismo sprendimo įsiteisėjimo, įvykdymas.

Teikiamo sprendimo projekto tikslas ir uždaviniai – vadovaujantis Klaipėdos miesto savivaldybės tarybos sprendimu patvirtintu nekilnojamojo turto mokesčio (toliau – NTM) lengvatų teikimo tvarkos aprašu (toliau – Aprašas) ir jame nustatytais reikalavimais, priimti sprendimą dėl NTM lengvatos suteikimo UAB „Pramogų bankas“, atlikusiai pastatų fasado tvarkybos darbus Klaipėdos miesto istorinėje dalyje.

 **2. Projekto rengimo priežastys ir kuo remiantis parengtas sprendimo projektas.**

 Projekto rengimo priežastis – Lietuvos Vyriausiojo administracinio teismo 2014 m. gegužės 2 d. neskundžiamos nutarties ir Klaipėdos apygardos administracinio teismo 2014 m. gruodžio 8 d. įsiteisėjusio sprendimo vykdymas, iš naujo nagrinėjant UAB „Pramogų bankas“ 2013-03-20 gautą prašymą suteikti nekilnojamojo turto mokesčio lengvatą už atliktus pastato fasado tvarkybos darbus, vadovaujantis prašymo pateikimo metu galiojusiais teisės aktais.

UAB „Pramogų bankas“ 2013 m. kovo 20 d. Klaipėdos miesto savivaldybės administracijai pateikė prašymą ir dokumentus, įrodančius atliko pastato, esančio adresu: Turgaus g. 1/Teatro g. 9, Klaipėda, fasado remonto darbus bei kitus Klaipėdos miesto savivaldybės tarybos sprendimu patvirtintame NTM lengvatų teikimo tvarkos apraše nurodytus dokumentus.

 Pirminio nagrinėjimo metu, Investicijų ir ekonomikos departamento Tarptautinių ryšių, verslo plėtros ir turizmo skyrius 2013-04-08 pateikė išvadą, kad UAB „Pramogų bankas“ neatitinka Aprašo 9, 10 punktų reikalavimų, nes vykdo azartinių lošimų ir lažybų organizavimo veiklą. Komisija Nekilnojamojo turto mokesčio lengvatų Klaipėdos miesto istorinėse dalyse nustatyti 2013-04-17 posėdyje, išnagrinėjusi visus pateiktus dokumentus, vadovaudamasi Aprašo 16 p., priėmė sprendimą siūlyti Savivaldybės administracijos direktoriui atmesti prašymą. Savivaldybės administracija parengė 2013 m. balandžio 22 d. raštą Nr. (31.1)-RS2-414 su nurodytomis motyvuotomis atmetimo priežastimis. UAB „Pramogų bankas“ Komisijos sprendimą ir šio pagrindu parengtą atsakymą apskundė teismui, kur galutine neskundžiama 2014 m. gegužės 2 d. nutartimi administracinėje byloje Nr. A556 –1317/2014 Lietuvos vyriausiasis administracinis nutarė UAB „Pramogų bankas“ apeliacinį skundą patenkinti ir įpareigojo Klaipėdos miesto savivaldybės administraciją UAB „Pramogų bankas“ prašymą dėl NTM lengvatos išnagrinėti iš naujo. Teismas šį sprendimą motyvuoja tuo, kad UAB „Pramogų bankas“ pats nevykdo azartinių lošimų veiklos.

 Paaiškėjus naujoms aplinkybės ir atsižvelgiant į Lietuvos vyriausiojo administracinio teismo nutartį, Tarptautinių ryšių, verslo plėtros ir turizmo skyrius 2014-05-16 raštu Nr. VS-2764 pateikė išvadą, kad UAB „Pramogų bankas“ vykdoma veikla atitinka tvarkos Aprašo reikalavimams. Komisija Nekilnojamojo turto mokesčio lengvatų Klaipėdos miesto istorinėse dalyse nustatyti 2014-05-21 posėdyje nutarė įpareigoti rengti tarybos sprendimo projektą dėl NTM lengvatos šiai bendrovei suteikimo.

Įvertinus visas specialistų išvadas ir vadovaujantis Lietuvos vyriausiojo administracinio teismo nutartimi, buvo parengtas ir teiktas svarstyti Tarybos posėdyje sprendimo Nr. T1-141 “Dėl atleidimo nuo nekilnojamojo turto mokesčio mokėjimo” projektas, kuriuo siūlyta suteikti UAB “Pramogų bankas” nekilnojamojo turto mokesčio lengvatą už 2012 ir 2013 metus. Tarybos posėdžio, vykusio 2014-06-27, metu šiam sprendimo projektui nepritarta.

UAB “Pramogų bankas” Klaipėdos apygardos administraciniam teismui pateikė skundą dėl Klaipėdos miesto savivaldybės tarybos 2014-06-27 sprendimo panaikinimo, kurį 2014 m. gruodžio 8 d. sprendimu teismas tenkino.

Klaipėdos miesto savivaldybės taryba kreipėsi į Lietuvos vyriausiajį administracinį teismą dėl Klaipėdos apygardos administracinio teismo 2014-12-08 sprendimo panaikinimo.

Lietuvos vyriausiasis administracinis teismas, išnagrinėjęs Klaipėdos miesto savivaldybės tarybos apeliacinį skundą, 2016-05-31 neskundžiama nutartimi paliko galioti nepakeistą Klaipėdos apygardos administracinio teismo 2014-12-08 sprendimą, kuriuo įpareigojama Klaipėdos miesto savivaldybės administracija iš naujo išnagrinėti UAB “Pramogų bankas” 2013-03-20 prašymą dėl nekilnojamojo turto mokesčio lengvatos suteikimo ir Tarybą priimti sprendimą.

Sprendimo projektas parengtas, vadovaujantis NTM lengvatų teikimo asmenims, vykdantiems Klaipėdos miesto istorinėse dalyse kompleksinį fasadų ar stogų tvarkymą arba įrengusiems mažosios architektūros ar puošybos elementus, tvarkos aprašu (toliau – Aprašas), patvirtintu Klaipėdos miesto savivaldybės tarybos 2010 m. liepos 29 d. sprendimu Nr. T2–200 „Dėl Nekilnojamojo turto mokesčio lengvatų Klaipėdos miesto istorinėse dalyse teikimo“ (taikytina redakcija patvirtinta Savivaldybės tarybos 2011 m. liepos 28 d. sprendimu Nr. T2–235).

UAB „Pramogų bankas“ atitinka Apraše keliamus reikalavimus asmenims, siekiantiems gauti NTM lengvatą. Trejų metų laikotarpiu bendrovei nebuvo suteikta savivaldybės finansinė parama pastato fasado ar stogo tvarkymo darbams atlikti.

**3. Kokių rezultatų laukiama.**

Atsižvelgiant į teismų sprendimus, Savivaldybės taryba priimtų sprendimą dėl UAB „Pramogų bankas“ pateikto prašymo.

**4. Sprendimo projekto rengimo metu gauti specialistų vertinimai.**

Tarptautinių ryšių, verslo plėtros ir turizmo skyrius pateikė informaciją, kad UAB „Pramogų bankas“ atitinka nereikšmingos pagalbos gavėjui keliamus reikalavimus ir jų vykdoma veikla atitinka patvirtinto NTM lengvatų teikimo tvarkos aprašo reikalavimus, t.y. UAB „Pramogų bankas“ nevykdo NTM tvarkos aprašo 10 punkte numatytos veiklos, kurią vykdantiems asmenims nekilnojamojo turto mokesčio lengvata neteiktina.

Klaipėdos miesto savivaldybės administracijos Komisija nekilnojamojo turto mokesčio lengvatų Klaipėdos miesto istorinėse dalyse nustatyti posėdyje dėl UAB „Pramogų bankas“ NTM lengvatos suteikimo nutarė pavesti Mokesčių skyriui parengti tarybos sprendimo projektą (2014-05-22 protokolas Nr. ADM1-129).

**5. Išlaidų sąmatos, skaičiavimai, reikalingi pagrindimai ir paaiškinimai.**

Pagal tarybos sprendimu patvirtintą tvarkos aprašą galimas lengvatos dydis 100 proc. nuo darbų vertės be PVM, bet ne daugiau kaip už trejus metus deklaruotos / deklaruotinos nekilnojamojo turto, esančio Klaipėdos miesto istorinėje dalyje, mokesčio sumos.

Pagal UAB „Pramogų bankas“ pateiktus nekilnojamojo turto registro duomenis ir NTM deklaraciją apskaičiuotas ir deklaruotas NTM už patalpas adresu Turgaus g. 1/Teatro g. 9, Klaipėda sudaro:

– už 2012 m. – 6301,26 Eur (21757 Lt);

– už 2013 m. – 6503,71 Eur (22456 Lt).

Atsižvelgiant į tai, kad darbų vertė be PVM sudaro 9722,83 Eur (33571 Lt), tai galima NTM lengvatos suma būtų **9722,83 Eur** (33571 Lt), iš jų už 2012 m. – 6301,26 Eur (21757 Lt) ir už 2013 m. – 3421,57 Eur (11814 Lt).

**6. Lėšų poreikis sprendimo įgyvendinimui.**

Pagal šį tarybos sprendimą dėl suteiktos NTM lengvatos sumos Klaipėdos miesto savivaldybė į biudžetą negautų **9722,83 Eur** (33571 Lt) NTM pajamų.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – vykdant įsiteisėjusį Klaipėdos apygardos administracinio teismo sprendimą ir Lietuvos vyriausiojo administracinio teismo nutartį, priimtas tarybos sprendimas. Neigiamos pasekmės – nurodytos šio aiškinamojo rašto 6 dalyje.

PRIDEDAMA.

1. Klaipėdos apygardos administracinio teismo 2014-12-08 sprendimo a.b. Nr. I-1414-243/2014 kopija, 5 lapai.
2. Lietuvos vyriausiojo administracinio teismo 2014-05-02 nutarties a.b. Nr. A556 –1317/2014 kopija, 9 lapai.
3. UAB „Pramogų bankas“ 2013-03-20 prašymo gauti nekilnojamojo turto mokesčio lengvatą Nr. 20-13 kopija, 1 lapas.
4. Klaipėdos miesto savivaldybės administracijos Investicijų ir ekonomikos departamento Tarptautinių ryšių, verslo plėtros ir turizmo skyriaus 2014-05-16 rašto Nr. VS-2764 kopija, 1 lapas.
5. Klaipėdos miesto savivaldybės administracijos Komisijos nekilnojamojo turto mokesčio lengvatų Klaipėdos miesto istorinėse dalyse nustatyti 2014-05-22 protokolo Nr. ADM1-129 kopija, 2 lapai.
6. Klaipėdos miesto savivaldybės administracijos Apskaitos skyriaus 2016-06-30 rašto Nr. VS-3714 kopija, 1 lapas.
7. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse kompleksinį fasadų ar stogų tvarkymą arba įrengusiems mažosios architektūros ar puošybos elementus, tvarkos aprašas, aktuali Klaipėdos miesto tarybos 2011-07-28 sprendimo Nr. T2-235 redakcija, 4 lapai, 1 egz.

Mokesčių skyriaus vedėja Kristina Petraitienė